CELEX: 62010TN0426
Language: bg
Date: 2010-09-16 00:00:00
Title: Дело T-426/10: Жалба, подадена на 16 септември 2010 г. — Moreda-Riviere Trefilerías/Комисия

20.11.2010   
            
            
               BG
            
            
               Официален вестник на Европейския съюз
            
            
               C 317/37
            
         Жалба, подадена на 16 септември 2010 г. — Moreda-Riviere Trefilerías/Комисия
   (Дело T-426/10)
   ()
   2010/C 317/68
   Език на производството: испански
   
      Страни
   
   
      Жалбоподател: Moreda-Riviere Trefilerías, SA (Gijón, Испания) (представители: E. González Díaz и A. Tresandí Blanco, abogados)
   
      Ответник: Европейска комисия
   
      Искания на жалбоподателя
   
   
               —
            
            
               Да се отмени на основание член 263 от Договора за функционирането на Европейския съюз решението C(2010) 4387 окончателен на Комисията от 30 юни 2010 г. по преписка COMP/38.344 — Армировъчна стомана,
            
         
               —
            
            
               при условията на евентуалност, да се отмени или намали на основание член 261 от Договора за функционирането на Европейския съюз наложената с това решение глоба и
            
         
               —
            
            
               да се осъди Комисията да заплати съдебните разноски.
            
         
      Правни основания и основни доводи
   
   Обжалваното решение в настоящото производство е същото като обжалваното решение по дело ArcelorMittal и др./Комисия, T-385/10.
   По-специално жалбоподателят посочва:
   
               —
            
            
               неправилно прилагане на член 101 от ДФЕС по отношение на отговорността на MRT за твърдяното нарушение на посочения член, тъй като, от една страна, TYCSA (PSC), а не MRT, е отговорно за твърдяното участие на TYCSA S.L. в описаното в решението поведение, а от друга страна, TYCSA S.L. не е участвало в икономическа единица с GSW/TYCSA. Следователно MRT не е отговорно за поведението на TYCSA S.L. и TYCSA PSC.
            
         
               —
            
            
               фактически грешки и грешки при прилагане на правото при преценката на твърдяното поведение, тъй като Комисията неправилно е приела, че всички споразумения и събрания, които са се провели в няколко държави членки в различни периоди с различни участници и на различни теми, представляват едно-единствено и продължавана нарушение по член 101 от ДФЕС. От друга страна, идентифицираните споразумения не представляват сбор от последователни мерки, предназначени да постигнат една-единствена цел.
            
         При условията на евентуалност, жалбоподателят иска отмяна или намаляване на глобата поради неспазване на принципите на пропорционалност, на оправдани правни очаквания, на забрана на обратното действие и на правната сигурност, тъй като насоките от 1998 г. не са приложени при изчисляване на глобите, не са взети предвид определени смекчаващи обстоятелства, нарушено е правото на защита и липсват мотиви.